รัฐบาลไทย-ข่าวทำเนียบรัฐบาล-รมว.สุชาติ ห่วงเหตุลูกจ้างตกจากที่สูงและถูกเครื่องจักรทับเสียชีวิต จ.สมุทรปราการ ส่งหน่วยงานในสังกัดตรวจสอบเหตุพร้อมเร่งช่วยเหลือตามสิทธิพึงได้
วันอังคารที่ 23 พฤษภาคม 2566
23/05/2566
รมว.สุชาติ ห่วงเหตุลูกจ้างตกจากที่สูงและถูกเครื่องจักรทับเสียชีวิต จ.สมุทรปราการ ส่งหน่วยงานในสังกัดตรวจสอบเหตุพร้อมเร่งช่วยเหลือตามสิทธิพึงได้
รมว.สุชาติ ห่วงเหตุลูกจ้างตกจากที่สูงและถูกเครื่องจักรทับเสียชีวิต จ.สมุทรปราการ ส่งหน่วยงานในสังกัดตรวจสอบเหตุพร้อมเร่งช่วยเหลือตามสิทธิพึงได้
รัฐมนตรีว่าการกระทรวงแรงงานห่วงเหตุลูกจ้างบริษัทคอนกรีตตกจากที่สูงและถูกเครื่องจักรทับเสียชีวิต จ.สมุทรปราการ ส่งกรมสวัสดิการและคุ้มครองแรงงาน (กสร.) กับ สํานักงานประกันสังคม (สปส.) ลงพื้นที่เกิดเหตุตรวจสอบและเร่งให้ความช่วยเหลือด้านสิทธิประโยชน์ที่ญาติพึงได้รับตามกฎหมาย
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึง กรณีการเกิดอุบัติเหตุลูกจ้างบริษัทคอนกรีตตกจากที่สูงและถูกเครื่องจักรทับเสียชีวิต จ.สมุทรปราการ เมื่อวันที่ 21 พฤษภาคม 2566 ที่ผ่านมา ว่า ผมได้สั่งการให้กรมสวัสดิการและคุ้มครองแรงงาน (กสร.) ร่วมกับสํานักงานประกันสังคม (สปส.) ส่งเจ้าหน้าที่ลงพื้นที่ตรวจสอบข้อเท็จจริง เบื้องต้นได้รับรายงานจากพนักงานตรวจความปลอดภัยสํานักงานสวัสดิการและคุ้มครองแรงงานจังหวัดสมุทรปราการ ศูนย์ความปลอดภัยในการทํางานเขต 10 (สมุทรปราการ) ว่า ลูกจ้างผู้เสียชีวิตเป็นชาย อายุ 52 ปี เป็นลูกจ้างบริษัทผลิตคอนกรีตผสมเสร็จ ตั้งอยู่ในอําเภอพระประแดง จังหวัดสมุทรปราการ ทํางานในตําแหน่งผู้ช่วยพนักงานผลิต มีหน้าที่ทําความสะอาดทั่วไปและช่วยเหลือในกระบวนการผลิต ขณะเกิดเหตุได้รับมอบหมายให้ไปเทน้ําแข็งใส่เครื่องผสมคอนกรีต บริเวณตาชั่งหินทราย โดยไม่ได้มีการตัดระบบเพื่อหยุดการทํางานของเครื่องผสมคอนกรีต ทําให้ตาชั่งหินทรายยกตัวขึ้น ขณะที่ลูกจ้างผู้เสียชีวิตยืนทํางานอยู่ ร่างของลูกจ้างจึงไปติดอยู่ระหว่างคานของเครื่องจักร เป็นเหตุให้ลูกจ้างได้รับบาดเจ็บสาหัส และเสียชีวิตในเวลาต่อมา จากเหตุการณ์สูญเสียดังกล่าว ผมต้องขอแสดงความเสียใจกับครอบครัวของลูกจ้างผู้เสียชีวิต มา ณ โอกาสนี้ ทั้งนี้ ผมได้สั่งการให้กรมสวัสดิการและคุ้มครองแรงงาน (กสร.) กับสํานักงานประกันสังคม (สปส.) เร่งตรวจสอบข้อเท็จจริงและดําเนินการตามอํานาจหน้าที่ พร้อมให้ความช่วยเหลือด้านสิทธิประโยชน์ที่ญาติผู้เสียชีวิตพึงได้รับอย่างเต็มที่ต่อไป
ด้าน นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวเพิ่มเติมว่า พนักงานตรวจความปลอดภัยสํานักงานสวัสดิการและคุ้มครองแรงงานจังหวัดสมุทรปราการ ศูนย์ความปลอดภัยในการทํางานเขต 10 (สมุทรปราการ) ได้เชิญนายจ้างและผู้ที่เกี่ยวข้องมาสอบข้อเท็จจริงเพิ่มเติม ในวันที่ 1 มิถุนายน2566 เพื่อรวบรวมพยานหลักฐานว่านายจ้างมีการฝ่าฝืนไม่ปฏิบัติตามกฎหมายหรือพระราชบัญญัติความปลอดภัย อาชีวอนามัย และสภาพแวดล้อมในการทํางาน พ.ศ. 2554 กฎกระทรวงกําหนดมาตรฐานในการบริหาร จัดการ และดําเนินการด้านความปลอดภัย อาชีวอนามัย และสภาพแวดล้อมในการทํางาน ในสถานที่ที่มีอันตรายจากการตกจากที่สูงและที่ลาดชันจากวัสดุกระเด็น ตกหล่น และพังทลาย และจากการตกลงไปในภาชนะเก็บหรือรองรับวัสดุ พ.ศ.2564 กฎกระทรวงกําหนดมาตรฐานในการบริหาร จัดการ และดําเนินการด้านความปลอดภัย อาชีวอนามัย และสภาพแวดล้อมในการทํางานเกี่ยวกับเครื่องจักร ปั้นจั่น และหม้อน้ํา พ.ศ.2564 หรือไม่ หากนายจ้างไม่ปฏิบัติตามกฎหมายดังกล่าวจะดําเนินการตามกฎหมายต่อไป
นายบุญสงค์ ทัพชัยยุทธ์ เลขาธิการสํานักงานประกันสังคม กล่าวว่า สํานักงานประกันสังคมจังหวัดสมุทรปราการ แจ้งว่าลูกจ้างผู้เสียชีวิต คือ นายไล โผนสิม อายุ 52 ปี เป็นผู้ประกันตนตามกฎหมาย ทายาทจะได้รับสิทธิประโยชน์ เป็นเงินค่าทําศพ จํานวน 50,000 บาท/ค่าทดแทนตามมาตรา 18 (4) อัตราร้อยละ 70 ของค่าจ้างเป็นระยะเวลา 10 ปี และเงินบําเหน็จชราภาพ จํานวน 121,609.29 บาท (ยังไม่รวมดอกผล) โดยสํานักงานประกันสังคมจะเร่งดําเนินการจ่ายให้แก่ทายาทต่อไป